**KISKŐRÖS VÁROS SZLOVÁK NEMZETISÉGI**

**ÖNKORMÁNYZATA**

***Slovenská národnostná samospráva mesta Malý Kereš***

**Szám: 14-5/2021.**

**JEGYZŐKÖNYV**

**Készült:** Kiskőrös Város Szlovák Nemzetiségi Önkormányzata 2021. november 11-én (csütörtök) 14,30 órai kezdettel megtartott közmeghallgatásáról

**Az ülés helye:** Kiskőrösi Polgármesteri Hivatal Díszterme

(6200 Kiskőrös, Petőfi Sándor tér 1.)

**Jelen vannak:** Györk Ernőné a testület elnöke

Barkóczi Jánosné képviselő

Birkás Kálmánné képviselő

Csővári János képviselő

Valach Sándorné képviselő

dr. Turán Csaba jegyző

Bacskai Klára jegyzőkönyvvezető

**Meghívottként részt vett:** Radics Ferenc rendőr alezredes, a Kiskőrösi Rendőrkapitányság Vizsgálati Osztályának osztályvezetője, Pethő Attila Kiskőrös Város Önkormányzatának képviselője.

*(A közmeghallgatáson 17 érdeklődő állampolgár vett részt.)*

**Györk Ernőné a testület elnöke** szlovák és magyar nyelven köszöntötte a közmeghallgatáson megjelenteket, megállapította a határozat-képességet és megnyitotta az ülést. Javasolta, hogy a jegyzőkönyv-hitelesítő Csővári János képviselő legyen.

**Györk Ernőné a testület elnöke** bevezetőjében köszönetét fejezte ki, hogy a vírushelyzet ellenére ilyen sokan megjelenetek, mely a Nemzetiségi Önkormányzat munkája iránti érdeklődésüket jelenti. Megköszönte a polgármesteri hivatal és a Kőrösszolg Nonprofit Kft. dolgozóinak az elmúlt egy év során nyújtott segítségét, munkáját.

Ezt követően részletesen beszámolt a tavaly évi terveiknek a megvalósításáról.

Elmondta, hogy a járványhelyzet miatt a Nemzetiségi Önkormányzat valós munkája csak az év júniusában indulhatott meg. Első rendezvényük a Hagyományok Háza bemutatása volt, mellyel kapcsolatban kiemelte, hogy Magyarországon jelenleg nagyon kevés nemzetiségi önkormányzatnak van lehetősége ilyen körülmények között működni. Köszönetét fejezte ki Kiskőrös Város Polgármesterének és a Képviselő-testületnek az építmény megvalósításáért.

Terveik közt szerepelt a partnerekkel való jó kapcsolat ápolása is. Nemcsak az Önkormányzattal ápolnak jó kapcsolatot, de az összes külső partnerükkel is, így például a Művelődési Központtal, a Szlovák Tájházzal, a Kiskőrösi Gazdakör Egyesülettel, illetve a Szűcsi Óvodával. Nagyon jó a kapcsolatuk az Országos Szlovák Önkormányzattal is, akik – amennyiben a vírushelyzet engedi - december 11-én Kiskőrösön tartják majd a kihelyezett ülésüket, a Magyarországi Szlovák Szervezetek Uniója-Szövetsége pedig a közgyűlését.

Kiemelte, hogy munkájukat széles alapokra kívánták, illetve a jövőben is kívánják helyezni, igyekeznek mindenkit megszólítani, bevonni a tevékenységeikbe. Elsősorban a gyermekeken keresztül próbálják a szülőket, nagyszülőket megszólítani. Ennek érdekében a gyermekek részére az idei évben is többnapos nyári tábort szerveztek a Szlovák Tájházban, amelyen gyermek, szülő és nagyszülő együtt vehetett részt.

Fontosnak tartják a szlovák nyelv ápolását is. Sajnálatát fejezte ki, hogy a pandémia miatt a szokásos „**Večierka”-ikat nem tudták megtartani, de amint lehetséges lesz - az aktív szókincs fejlesztése érdekében - vasárnap esténkét ismét megtartásra kerülnek.**

**Elmondta, hogy igyekeznek minden pályázati lehetőséget is kihasználni, mert azok által a Nemzetiségi Önkormányzat élete könnyebbé válik. Olyan eszközökhöz, lehetőségekhez jutnak, amelyeket saját erőből nem tudnának beszerezni, megvalósítani.**

Ezt követően beszámolt az idei évben megvalósított sikeres rendezvényeikről. Ilyen volt a Hagyományok Házának házbemutató vacsorája, júniusban egésznapos, programokban gazdag Balaton-körüli utazást tettek. A Szlovák Nemzetiségi Önkormányzat Mátraszentimrével a 2020. évben megkötött együttműködési megállapodásnak köszönhetően, augusztus elején kétnapos mátraszentimrei rendezvényen vettek részt a Népdalkörrel és a Szivárvány Néptáncegyüttessel. Augusztus 20-án az államalapítás évfordulójának tiszteletére rendezett ünnepi megemlékezésen, a már hagyománnyá vált kenyérsütésre került sor a város kemencéjében. A Nemzetiségi Önkormányzat idei egyik legnagyobb rendezvénye a Szüreti Mulattság volt, egyszerre három helyszínen (Hagyományok Háza, Szlovák Tájház, Pátria Társasház) kellett helytállniuk, mely sikeresnek bizonyult. Szeptember végén részt vettek a Szűcsi óvodában megtartott Mihály-napi vásáron, illetve október elején a Kakaspörkölt Főző Fesztiválon.

A történelmi múltjuk, kulturális örökségük ápolása érdekében fontosnak tartják a magyarországi szlovák szervezetekkel, szlovák nemzetiségi önkormányzatokkal való aktív kapcsolattartást, ennek érdekében Békéscsabán részt vettek a Magyarországi Szlovák Szervezetek Uniója-Szövetsége közgyűlésén, októberben a Bükkszentkereszti Szlovák Nemzetiségi Önkormányzat meghívására tapasztalatszerző tanácskozásra utaztak Bükkszentkeresztre.

A jövőbeni célkitűzéseikkel kapcsolatban elmondta, hogy a következő nap megtartják a hagyományos Márton-napi Libalakomát, a következő héten Pécsre és Magyarhertelendre utaznak. Tájékoztatásul elmondta, hogy december 19-én az Adventi téren a Nemzeti Önkormányzat tartja majd a kulturális műsort, illetve az odalátogatók megvendégelését.

**Dr. Turán Csaba jegyző** Kiskőrös Város Önkormányzata és a Képviselő-testület nevében megköszönte az együttműködést, elmondta, hogy nagyon jó partnerségi együttműködés alakult ki a két önkormányzat között. Pozitívumként értékelte a testület elnökének aktív tevékenységét, hogy minden lehetőséget igyekeznek kihasználni úgy a rendezvények, mint a pályázati kiírások vonatkozásában. Látszik, hogy egy összetartó, régóta jól működő közösségről van szó. Nagyon jó kapcsolatot ápolnak a helyi cigány és német önkormányzattal is. Elmondta, hogy a veszélyhelyzet alatt a Nemzetiségi Önkormányzat sajnos nem ülésezhetett, de a munkájuk nem állt meg. Több elnöki döntés is született, melyek előzetesen egyeztetésre kerültek a testület tagjaival. Sok sikert, erőt, egészéget és eredményes munkát kívánt az elkövetkező időszakra.

**Györk Ernőné a testület elnöke** ezt követően a képviselő-társainak megköszönte az egész éves aktív munkájukat.

**Radics Ferenc a Kiskőrösi Rendőrkapitányság rendőr alezredese** elmondta, hogy Kiskőrös város területén a lopás és az egyéb bűncselekmények száma csökkenő tendenciát mutat, de sajnos nagy problémát jelent az ittas vezetés. Kérte a lakosokat, hogy az ittas vezetést kerüljék, ezzel ugyanis mások életét veszélyeztetik.

**Barkóczi Jánosné képviselő** pozitívumként említette meg, hogy a Mindenszentek alkalmával a temetőnél jelen voltak a rendőrség tagjai és az önkéntesek is.

**Györk Ernőné a testület elnöke** arról érdeklődött, hogy Kiskőrösön mennyire jellemző az úgynevezett „Unokázós” csalás.

**Radics Ferenc a Kiskőrösi Rendőrkapitányság rendőr alezredese** válaszában elmondta, hogy Kiskőrösön nem, de a Kiskőrösi Rendőrkapitányság illetékességi területén sajnos már megjelentek az ilyen típusú csalók. A lakosok elővigyázatosságát kérte ez ügyben.

**Györk Ernőné a testület elnöke** megköszönte a rendőrség segítő szándékát, majd köszönetét fejezte ki a közmeghallgatáson megjelenteknek. Ígéretet tett, hogy a továbbiakban is minden lehetőségek megragadnak majd, hogy egymást szerető, egymást támogató, jól működő közösséggé válhassanak. Mindenkinek nagyon jó egészséget kívánt, bízva, hogy a pandémia mindenkit elkerül.

További kérdés, hozzászólás nem hangzott el, így Györk Ernőné a testület elnöke a közmeghallgatást 15:15 órakor bezárta.

Kmf.

Györk Ernőné Csővári János

a testület elnöke jegyzőkönyv-hitelesítő

Bacskai Klára

jegyzőkönyvvezető